གོང་དུ་བཤད་ཟིན་པ་ལྟར།མི་རེ་རེའི་མི་ཚེའི་ལྟ་ཚུལ་ནི་རིག་གནས་དང་ཁོར་ཡུགདུས་ཀྱི་འགྱུར་ལྡོག་དང་བསྟུན་ནས་འགྱུར་རྒྱུ་ཡོད་པ་ཞིག་ཡིན་པས།གོང་གི་སྒྲུང་ཐུང་ནང་གི་ན་གཞོན་བཀྲ་ཤིས་ལ་མཚོན་ནའང་དྲག་པོའི་གནོན་ཤུགས་ཀྱི་འོག་ཏུ་རང་གི་ཕུགས་བསམ་དང་སྤོབས་པ་རྣམས་རིམ་གྱིས་ཉམས་ཤིང༌།མཐར་རང་ཉིད་སུ་ཡིན་པ་དང་རང་དངབོདཅེས་པའི་མིང་དེའི་བར་དུ་འབྲེལ་བ་ཅི་ཞིག་ཡོད་པའང་རིམ་གྱིས་བརྗེད་པར་གྱུར།སྣང་ཚུལ་དེའི་རིགས་ད་ལྟའི་གྲོང་ཁྱེར་དུ་འཚོ་བ་རོལ་པའི་མི་རྣམས་ཀྱི་སྟེང་དུ་བྱུང་དང་འབྱུང་བཞིན་ཡོད་པ་སྨོས་མེད་རེད།བཀྲ་ཤིས་ལྟ་བུའི་མི་གང་མང་གིས་གྲིབ་གཟུགས་ཆེ་ཆུང་མི་འདྲ་བའི་ཁྲོད་ནས་རང་གི་ཕ་ཡུལ་བརྗེད་ཅིང༌།དེའི་བུ་དང་བུ་མོ་རྣམས་ཀྱིས་རང་གི་ཕ་སྐད་བཤད་མི་ཤེས།འདི་ནི་ཤིན་ཏུ་ཉེན་ཁ་ཆེ་བའི་གནད་དོན་ཞིག་ཡིན་ལ།ང་ཚོས་ནམ་ཡང་བསམ་བློ་གཏོང་དགོས་པའི་གནད་དོན་ཞིག་ཀྱང་རེད།བྲག་ཁུང་པ་དང༌།ཁོང་གི་ཉེ་འཁོར་གྱི་ཚོང་པ་ཚོཞེས་པ་ནི༢༠༠༦ལོའིསྦྲང་ཆརདེབ་བཞི་པའི་ཐོག་ཏུ་བཀོད་པའི་སྒྲུང་འབྲིང་ཞིག་རེད།དེ་རུ་བོད་ཀྱི་ཚོང་པ་ཁ་ཤས་ཀྱིས་རང་གི་ཁེ་སྤོགས་ཀྱི་ཆེད་དུ་གཡོ་སྒྱུ་ཁྲམ་གསུམ་གྱི་ཟློས་གར་སྐྱུག་བྲོ་བ་འཁྲབ་ཅིང༌།ཕ་མེས་ཀྱི་ཤུལ་བཞག་རིག་རྫས་གཞན་ལ་བཙོང་བའི་བྱ་སྤྱོད་བྲིས་ཡོད།ཚོང་པ་དེ་དག་གི་མི་ཚེའི་མཐར་ཐུག་གི་རེ་སྙེག་ནི་རང་ལ་ཁེ་སྤོགས་མང་ཙམ་འཐོབ་པ་ཁོ་ནའི་ཆེད་དུ་ཡིན་པས།ཁོ་ཚོས་ཕ་མེས་ཀྱིས་བཞག་པའི་ཤུལ་བཞག་རིག་རྫས་ཀྱི་རིན་ཐང་རྟོགས་མེད།དེ་དང་བསྡུར་ན་དབེན་གནས་སུ་ཉམས་ལེན་བྱེད་པའི་བླ་མ་བྲག་ཁུང་པ་ནི་ཟང་ཟིང་ལ་མི་དགའ་བའི་ཆོས་པ་རྣམ་དག་ཅིག་ཡིན་ལ།ཁོང་གིས་ཉིན་བཞིན་ཁ་ཏོན་དགེ་སྦྱོར་བྱེད་ཅིང༌།དེ་དག་ཐམས་ཅད་ཀྱངདགེ་བ་འདི་ཡིས་མྱུར་དུ་བདག།།རྫོགས་པའི་སངས་རྒྱས་ཐོབ་གྱུར་ནས།།འགྲོ་བ་གཅིག་ཀྱང་མ་ལུས་པ།།དེ་ཡི་ས་ལ་འགོད་པར་ཤོགཅེས་མར་གྱུར་སེམས་ཅན་ཐམས་ཅད་ཀྱི་ཆེད་དུ་དགེ་བ་རྫོགས་བྱང་ལ་བསྔོ་བར་བྱེད།དེ་མིན་ད་དུང་རང་གིས་ཉར་ཚགས་བྱས་པའི་རིན་ཐང་གཞལ་དུ་མེད་པའི་རྟེན་རྫས་རྣམས་ཕངས་སེམས་མེད་པར་ཚོང་པ་རྣམས་ལ་རྟེན་སྐལ་དུ་བྱིན་པ་དང༌།ད་དུང་མ་འོངས་པ་ན་རྟེན་སྐལ་གྱི་བདག་པོ་ཁྱོད་ཚོ་རེད་ཅེས་བཤད་པས།ཚོང་པ་དབང་ཕྱུག་ལ་སེམས་འགུལ་ཐེབས་ཤིང་མཐར་རང་གིས་སྔར་བྱས་ལ་འགྱོད་སེམས་སྐྱེས་ནས་བླ་མའི་དྲུང་དུ་འགྱོད་བཤགས་བྱེད་པར་སོང་མོད།དེ་དུས་བླ་མ་གྲོངས་ཟིན་པས་ནོར་བུ་རང་ལ་ཡོད་དུས།།ནོར་བུའི་ནོར་ངོ་མ་ཆོད།།ནོར་བུ་གཞན་ལ་ཤོར་དུས།།སྙིང་རླུང་སྟོད་ལ་འཚང་འོངསཞེས་པའི་དཔེ་རུ་གྱུར།རྩོམ་པ་པོ་ལ་བོད་ཀྱི་སྲོལ་རྒྱུན་རིག་གནས་ཀྱི་རྨང་གཞི་བརྟན་པོ་ཞིག་ཡོད་ལ།བོད་མིའི་འཚོ་བར་རྒྱུས་མངའ་ཆེ་བས་བླ་མ་བྲག་ཁུང་པའི་སྒོམ་རྒྱག་སྟངས་དང་སེམས་ཁམས།བོད་རིགས་ཚོང་པ་དག་གི་བྱ་བྱེད།དུར་ས་སློག་པའི་བརྒྱུད་རིམ།མི་ཤི་རྗེས་ཀྱི་རོ་ལས་བྱེད་སྟངས་སོགས་བྲིས་པ་ཁ་གསལ་ཞིང་བདེན་སྣང་སྟེར་ཐུབ།མཇུག་མཐར་ཚོང་པ་ཚོས་བསམ་ཤེས་ནས་གནའ་རྫས་དེ་དག་དགོན་པར་བསྐྱལ་བ་དེ་ནི་རྩོམ་པ་པོའི་རེ་སྙེག་ཡིན་ལ།བོད་ཀྱི་ཚོང་པ་ཚོར་མཚོན་ན་དེ་ལྟར་བསྒྲུབ་འོས་པ་ཞིག་ཀྱང་རེད།ང་ཚོས་རང་གི་ཡུན་ཐུང་གི་ཁེ་ཕན་གྱི་ཆེད་དུ་མེས་པོའི་ཤུལ་བཞག་རིག་རྫས་རྣམས་གཞན་ལག་ཏུ་འཆོར་དུ་བཅུག་ན།མི་རིགས་ཀྱི་ཉེས་ཅན་ཡིན་པས་དེ་ལ་བསམ་བློ་གཏོང་བར་རིགས་སོ།།དེས་ན།ཕྲན་གྱི་བསམ་ཚུལ་ལ་གནའ་རབས་རྩོམ་རིག་ལ་རྩོམ་པ་པོའི་རྩོམ་རིག་དང་ངག་ཐོག་རྩོམ་རིག་སྟེ་རིགས་གཉིས་ཡོད་པ་དང༌།རྩོམ་གྱི་རིགས་འདི་གཉིས་ལས་མངོན་པའི་མི་ཚེའི་ལྟ་ཚུལ་ནི།སྔ་མས་མི་སྒེར་རམ་མི་རིགས་ཤིག་གམ།རྒྱལ་ཁབ་ཅིག་གི་འཚོ་གནས་ལ་བསམ་བློ་མི་གཏོང་བར་དལ་འབྱོར་གྱི་རྟེན་ལ་སྙིང་བོ་བླངས་ཏེ།ཐུག་མར་གྱུར་སེམས་ཅན་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ལས་ཐར་བར་བྱེད་འདོད་པ་སྟེ།རྗེ་བཙུན་མི་ལ་རས་པས་གྲོང་ཡུལ་དུ་མི་འབབ་པའི་དམ་བཅའ་བྱས་པ་ནིབདག་ཉམས་རྟོགས་ཁྱད་པར་ཅན་ཞིག་མ་སྐྱེས་ཀྱི་བར་དུ་རི་ཁྲོད་འདིར་ལྟོགས་གྲིར་ཤི་རུང་དད་ཟས་དང་གཤིན་ཟས་ཀྱི་ཐལ་བ་འགམ་ཕྱིར་མི་འབབ།འཁྱག་གྲིར་ཤི་རུང་གོས་ཕྱིར་མི་འབབ།སྐྱོ་གྲིར་ཤི་རུང་འདུ་འཛི་དང་གཡེང་བའི་ལས་མི་བྱེད།ན་སྟེ་ཤི་རུང་སྨན་ཐུན་གཅིག་གི་ཕྱིར་ཡང་མི་འབབ།ཚེ་འདིའི་བྱ་བ་སྒྲུབ་ཕྱིར་ལུས་འགུལ་བ་ཙམ་ཡང་མི་བྱེད་པར་སྒོ་གསུམ་ཡེངས་མེད་དུ་སངས་རྒྱས་བསྒྲུབ་བོཞེས་རང་གི་འཚོ་གནས་དོན་དུ་མི་གཉེར་བར་སངས་རྒྱས་བསྒྲུབས་པ་རེད།འདི་ནི་བོད་ཀྱི་གནའ་རབས་རྩོམ་རིག་གི་རྩོམ་པ་པོ་རྣམས་ཀྱི་ཕུགས་འདུན་ཡིན་ལ།དེ་ལྟ་བུའི་མི་སྣ་ཡང་གྲངས་ཀྱིས་མི་ཟིན་པ་ཞིག་ཡོད་པས།འཚོ་བ་དངོས་མཚོན་མེད་ཅེ་ན་དོན་དང་མི་མཐུན་ཞིང༌།དེའི་ལྡོག་ཕྱོགས་ཀྱང་ཤིན་ཏུ་མང་བོ་ཞིག་ཡོད་པ་ནིམི་ལ་རས་པའི་རྣམ་ཐརལས།ཁྱི་ར་བ་གཞོན་པ་ཞིག་ན་རེ།ཁྱོད་རང་མི་མིག་རྩ་ཅན་ཞིག་འདུག་པ་ལ།འདི་འདྲའི་སྡུག་བྱེད་པ་བས་འཇིག་རྟེན་པ་བྱས་ན་རབ་རྟ་བཟང་བོ་སེང་ཕྲུག་འདྲ་བ་ཞོན།འཁོར་གསུམ་ཚེར་མ་འདྲ་བ་བཏགས་ནས།སྡང་བའི་དགྲ་བཏུལ།ནོར་ལོངས་སྤྱོད་འཛོམ་པོས་བྱམས་པའི་གཉེན་བསྐྱངས་པས་སྐྱིད་འོང༌།དེ་མིན་ཚོང་བྱས་རུང་རང་མགོ་ཐོན་པས་སྐྱིད་འོང༌།ཐ་མ་མི་གཡོག་བྱས་ཀྱང་ལྟོ་གོས་བཟང་པོ་མྱོང་བས་ལུས་སེམས་འདི་འདྲ་བས་སྐྱིད་པ་འོང་སྟེ།སྔར་མ་ཤེས་འདུགད་བྱས་པ་དྲགཅེས་རྗེ་བཙུན་ལ་སློབ་གསོ་བཏང་བ་དང༌།ཐ་ན་ཁོང་གི་སྲིང་མོ་པེ་ཏས་ཀྱངཨ་ཇོའི་ཆོས་ཁ་ལ་བཟའ་རྒྱུ་ཡང་མེད།ལུས་ལ་གྱོན་རྒྱུ་ཡང་མེད་པས་ཁྲེལ་ངོ་ཚ་ནས་བུད་པ་འདིས་མི་འོང་བར་འདུག་ཁོང་གཞན་གྱི་ཆོས་པ་བླ་མ་བ་རི་ལོ་ཙཱ་པ་བྱ་བ།འོག་ན་ཁྲི་བརྩིགས།སྟེང་ན་གདུགས་ཕུབ་པའི་བར་དུ།སྐུ་དར་ཟབ་ཀྱི་སྦུབས་ན་ཞལ་ཇ་ཆང་གི་ངང་ལ་འགྲོ་བ།གྲྭ་བུ་སློབ་རྣམས་ཀྱིས་དུང་ཁ་སྦྱོར་དུ་བུས་པས་མི་མང་བོ་འདུས་ནས།འབུལ་བ་བསམ་གྱིས་མི་ཁྱབ་པ་འོང་བས།འཁོར་དང་ཉེ་ཚན་ལ་ཕན་པ།མི་ལ་ངོམ་པར་ཆོག་པའི་ཆོས་པ་བཟང་པོ་རང་ཞིག་འདུགདེའི་ཕྱག་ཕྱི་ལ་ཨེ་འཁྲིད་ལྟོས་དང༌།ཁྲིད་ན་གྲྭ་པ་ཞན་ཤས་ཤིག་ཐོབ་རུང་སྐྱིད་པོ་འོང་བ་འདུག་གིས།དེ་མིན་ན་ཨ་ཇོའི་ཆོས་འདི་དང༌།ངའི་འཁོས་ཀ་འདིས་འོ་ཅག་མིང་སྲིང་གི་ཚེ་མི་ཕྱིད་པར་འདུགཅེས་ཁོང་ལ་ལེ་བདའ་བྱས་པ་དེས་འཇིག་རྟེན་པ་རྣམས་ཀྱི་མི་ཚེའི་དམིགས་ཡུལ་ནི་རང་སྐྱིད་པ་དང༌།འཁོར་དང་ཉེ་ཚན་ལ་ཕན་པ།མི་ལ་ངོམ་ཆོག་པ་ཞིག་བྱེད་རྒྱུ་དེ་ཡིན།དེ་ཡང༌།རྩོམ་རིག་གི་མཐར་ཐུག་དམིགས་ཡུལ་ནི་མི་ལ་སློབ་གསོ་གཏོང་རྒྱུ་དེ་ཡིན་པས།དེ་ལྟ་བུའི་མི་ཚེའི་ལྟ་ཚུལ་ལ་དགག་པ་རྒྱག་རྒྱུ་ལས་དར་སྤེལ་བྱ་ཡུལ་མིན་ཞིང༌།གནའ་རྩོམ་ལས་དེ་དག་འབུར་ཐོན་གྱིས་མཚོན་མེད།ངག་རྩོམ་རྣམས་ནི་རྒྱ་ཆེའི་མང་ཚོགས་ཀྱི་བསམ་བློའི་ཉིང་བཅུད་ཡིན་པས།མང་ཚོགས་རྣམས་ཀྱི་སེམས་ཀྱི་དྲན་ཚུལ་ཁོ་ན་སྟེ་རང་ཉིད་སྐྱིད་པ་དང༌།གཉེན་ཉེ་དུ་ལ་ཕན་པ་སྒྲུབ་པའི་རྨང་གཞིའི་སྟེང༌།ཡར་དཀོན་མཆོག་ལ་མཆོད་པ་དང༌།མར་ངན་སློང་ལ་སྦྱིན་པ་གཏོང་རྒྱུ་དེ་ཡིན།དེང་རབས་རྩོམ་རིག་ལས་མངོན་པའི་མི་ཚེའི་ལྟ་བ་གཙོ་བོ་ནི་འཚོ་གནས་ཀྱི་ཆེད་དུ་འབད་རྩོལ་བྱེད་དགོས་པ་དེ་ཡིན་ཅིང༌།ལ་ལ་ཞིག་གིས་མི་སྒེར་གྱི་འཚོ་གནས་ཀྱི་ཆེད་དུ་གཞན་མགོ་སྐོར་བ་སོགས་བྱེད་ཅིང༌།ལ་ལ་ཞིག་གིས་མི་རིགས་དང་རྒྱལ་ཁབ་ཀྱི་དོན་དུ་རང་ཉིད་བློས་གཏོང་བར་བྱེད།དེས་ན་བོད་གངས་ཅན་ནི་གནའ་ནས་བཟུངཕོ་བྱུང་ཚད་འཕགས་པའི་དགེ་བསྙེན་དང༌།མོ་བྱུང་ཚད་ཆོས་ཀྱི་ལྷ་མོར་གྱུར་པས།བྱིས་པ་ལོ་གསུམ་གྱི་དུས་ནས་ཨ་མ་དང་མ་ཎི་མཉམ་དུ་ཟློས་པའི་བསྟན་པ་ལ་མ་ཞུགས་པའི་གང་ཟག་མེད་ལ།དཀོན་མཆོག་ལ་མི་དད་པའི་གྲུབ་མཐའ་མེདཅེས་པ་ནི་སྒྲོ་འདོགས་ཤིག་ག་ལ་ཡིན།དེ་བས་མ་བརྟགས་གྱ་ཚོམ་དུ་གནའ་རབས་རྩོམ་རིག་ནི་འཚོ་བ་དངོས་དང་མི་མཐུན་ཞེ་ན་གནས་ལུགས་དང་འགལ་ཡོད་མོད།འོན་ཀྱང༌།བསམ་བློ་དེ་དག་སྤྱི་ཚོགས་འཕེལ་རྒྱས་ཀྱི་བཀག་རྡོ་རེད་ཅེས་སྨྲ་བ་ནི་དོན་དང་མཐུན་ཏེ།ཆོས་དང་འཇིག་རྟེན་གཉིས་ཚ་གྲང་ལྟར་འགལ་བས།ཆོས་འཇིག་རྟེན་གཉིས་ཀ་འཁྱོངས་པ་ཞིག་གཏན་ནས་མི་སྲིད།དེས་ན་བོད་མི་རྣམས་ཀྱི་འཇིག་རྟེན་ལྟ་ཚུལ་དང༌།མི་ཚེའི་ལྟ་ཚུལ།རིན་ཐང་གི་ལྟ་ཚུལ།མཛེས་དཔྱོད་ཀྱི་ལྟ་ཚུལ་སོགས་མི་འདྲ་བའི་དབང་གིས་མཐའ་གཅིག་ཏུ་སྲོལ་རྒྱུན་གྱི་ལྟ་བ་དང་བསྟུན་དགོས་པའི་ངེས་པ་མེད་ལ།མཐའ་གཅིག་ཏུ་དེང་རབས་ཀྱི་ལྟ་བ་དང་བསྟུན་དགོས་པའི་ངེས་པ་དེ་བས་ཀྱང་མེད་གལ་ཏེ་ལྟ་བ་གཅིག་ལས་དོན་དུ་གཉེར་མི་ཆོག་ན།ཀློག་པ་པོ་རྣམས་ཀྱི་རེ་བ་སྐོང་མི་ཐུབ་ལ།མཁས་བརྒྱ་འགྲན་གླེང་དང་མེ་ཏོག་མཉམ་བཞད་ཅེས་པའང་ཁ་སྟོང་ནང་གི་ཚིག་སྟོང་དུ་མི་འགྱུར་བ་ག་ལ་སྲིད།དེང་རབས་རྩོམ་རིག་གི་མི་རིགས་སམ།རྒྱལ་ཁབ་བམ།མིའི་རིགས་ཀྱི་བདེ་སྡུག་ལ་སེམས་འཁུར་བྱ་དགོས་པའི་འདོད་ཚུལ་དེ་བླང་བྱ་ཡིན་ལ།གནའ་རབས་རྩོམ་རིག་གི་མར་གྱུར་སེམས་ཅན་ཐམས་ཅད་ལ་བྱམས་སྙིང་རྗེ་བསྒོམ་དགོས་པའི་ལྟ་བ་དེའང་དར་སྤེལ་བྱ་འོས།དེར་མ་ཟད་ད་ལྟའི་འགྲན་རྩོད་ཀྱི་སྤྱི་ཚོགས་སུ་མི་མང་ཆེ་བའི་འདོད་བློ་ནི་འཚོ་གནས་ཡིན་ཅིང༌།འཚོ་གནས་ནི་འཇིག་རྟེན་པ་ཞིག་ལ་མཚོན་ན་ཆེས་ཐོག་མའི་ཆ་རྐྱེན་ཡིན་པ་དང༌།ཆ་རྐྱེན་འདི་མེད་ན་མི་རིགས་དང་རྒྱལ་ཁབ་ལ་ཞབས་ཞུ་བསྒྲུབ་མི་ནུས།ཡིན་ནའང༌།འཚོ་གནས་ཀྱི་ཆེད་དུ་མ་མཐའ་ཡང་མི་ཆོས་ཀུན་སྤྱོད་དང་རྒྱབ་འགལ་བྱ་མི་རུང་བར་མ་ཟད།རང་དབང་དང་འགྲིག་མཐུན།ཡ་རབས་སྤྱོད་བཟང་གི་ཕྱོགས་ལ་སློབ་གསོ་གཏོང་བ་ནི་དེང་རབས་རྩོམ་རིག་གི་འོས་འགན་ཡིན་པ་ལས།གནའ་བོའི་གོམས་སྲོལ་ཐམས་ཅད་ལ་དགག་པ་རྒྱག་པ་ནི་མིས་འཕྱ་ཁྱིས་སྨོད་ཀྱི་གནས་ཡིན་ནོ།།